《庆涂权尉三首 其三》
宋代·陈元晋

朝忧猛虎夕长蛇，吊战场文忆李华。自笑病来宽带眼，那能老去植幢牙。

如君政合登东阁，顾我惟堪老北涯。宾主秋风南浦路，旗铃好听捷音哗。

作者简介：宋抚州崇仁人，原本蜀人，字明父。宁宗嘉定四年进士。授雩都尉，迁知福州、融州，累官邕管安抚使。嗜学好义，居官有政声。尝建渔墅书院。为文多愤世嫉俗之言，指陈当时利病极痛切。有《渔墅类稿》。